**PRIJEDLOG**

Na osnovu člana 87 stav 14 Zakona o prevozu u drumskom saobraćaju ( „Sl.list CG“, broj 71/17) i člana 31 Statuta Opštine Tivat („Službeni list RCG - opštinski propisi“, broj 40/04 i 26/06 i „Sl.list CG-opštinski propisi br. 12/11, 21/11 i 3/13), Skupština Opštine Tivat, na sjednici održanoj \_\_\_\_\_\_\_\_2018 godine, donijela je

ODLUKA

o auto - taksi prevozu

I OPŠTE ODREDBE

Član 1

Ovom odlukom utvrđuju se bliži uslovi, organizacija, optimalan broj auto-taksi vozila, minimalan broj auto-taksi vozila prilagođenih licima sa invaliditetom, minimalne i maksimalne cijene u okviru taksi tarife i način obavljanja auto-taksi prevoza na teritoriji Opštine Tivat (u daljem tekstu: taksi prevoz).

Član 2

Izrazi koji se u ovoj odluci koriste za fizička lica u muškom rodu podrazumjevaju iste izraze u ženskom rodu.

Clan 3

Auto-taksi prevoznik je pravno lice ili preduzetnik koji je registrovan u Centralnom registru privrednih subjekata i ima licencu za obavljanje auto-taksi prevoza (u daljem tekstu: taksi prevoznik).

Vozač taksi vozila je fizičko lice koje obavlja taksi prevoz kao preduzetnik ili kao zaposleni u pravnom licu ili kod preduzetnika koji ispunjava uslove za vozača, propisane Zakonom o prevozu u drumskom saobraćaju, Zakonom o bezbjednosti saobraćaja na putevima i ovom odlukom .

Član 4

Nadležni organ lokalne uprave donosi rješenje o izdavanju licence i izvoda licence za auto-taksi prevoz, izdaje licencu za auto-taksi prevoz i izvod licence za vozilo kojim se obavlja auto-taksi prevoz, u skladu sa Zakonom, ovom odlukom i ostalim podzakonskim aktima..

II BLIŽI USLOVI I ORGANIZACIJA OBAVLJANJA TAKSI PREVOZA

Član 5

Optimalan broj auto - taksi vozila je do 70 a koji je utvrđen u skladu sa Elaboratom o optimalnom broju taksi vozila na teritoriji Opštine Tivat.

Elaborat iz stave 1 Ovog člana izrađuje organ uprave nadležan za poslove saobraćaja.

Član 6

Taksi prevoz se obavlja vozilima koja su registrovana na teritoriji Opštine Tivat.

Član 7

Vozilo kojim se obavlja taksi prevoz, pored uslova utvrđenih zakonom i podzakonskim aktima, mora ispunjavati i slijedeće estetsko-eksploatacione uslove:

* da ima posebnu registarsku oznaku TV-TX sa brojem;
* da na sredini krova ima svjetleću oznaku “TAXI” pravougaonog oblika sa podlogom modro plave boje i slovima ispisanim bjelom bojom koja sadrži grb Tivta i naziv “Tivat” i evidencioni broj vozila, koja je sinhronizovana sa taksimetrom tako da se svijetlo na oznaci gasi kada se taksimetar uključi;
* da ima taksimetar koji mora biti tehnički ispravan, baždaren, plombiran I postavljen tako da iznos koji otkucava bude vidljiv putniku;
* da ima istaknut ovjeren cjenovnik usluga;
* da su sva sjedišta u vozilu ispravna, a tapacirane površine zdrave;
* da je čisto, jednoobrazno obojeno i bez oštećenja;
* da ima ispravan protivpožarni aparat kome nije istekao rok upotrebe;
* da na bočnim stranama taksi vozila kojim se obavlja javni prevoz putnika ima ispisan naziv i sjedište taksi prevoznika..

Izgled i veličinu oznake “TAXI” iz stave 1 alineja 2 ovog člana propisuje nadležni organ za poslove saobraćaja i ista je sastavni dio ove odluke.

Član 8

Taksi prevoznik koji obavlja auto-taksi prevoz sa 10 i vise vozila, dužan je da od ukupnog broja vizila kojim obavlja prevoz, najmanje jedno vozilo, prilagodi licima sa invaliditetom.

Član 9

Vozač taksi vozila mora da ima položen ispit o poznavanju grada.

Ispit o poznavanju grada polaže se na osnovu programa koji utvrđuje Predsjednik Opštine Tivat na predlog organa lokalne uprave nadležnog za poslove saobraćaja.

Ispit o poznavanju grada polaže se pred komisijom koju rješenjem obrazuje organ lokalne uprave nadležn za poslove saobraćaja.

Nakon položenog ispita, vozaču taksi vozila izdaje se uvjerenje o položenom ispitu.

Troškove polaganja ispita o poznavanju grada snosi vozač taksi vozila, odnosno taksi prevoznik.

**Član 10**

Taksi prevoznik je dužan obavljati prevoz u skladu sa licencom za auto-taksi prevoz.

III TAKSI LEGITIMACIJA

Član 11

Vozač taksi vozila je dužan imati legitimaciju za taksi prevoz.

Taksi legitimacija sadrži:

- ime i prezime vozača;

- fotografiju, dimenzije 3,00 x 3,50 cm;

- broj i datum rješenja o izdavanju licence za auto-taksi prevoz;

- evidencioni broj vozila;

- broj i datum zaključenja ugovora o radu;

- broj i datum izdavanja uvjerenja o položenom ispitu iz oblasti poznavanja grada.

Član 12

Taksi legitimacija je bijele boje, dimenzija 10 x 12 cm.

Taksi legitimacija mora biti istaknuta na vidnom mjestu u vozilu za vrijeme prevoza putnika.

Nadležni organ lokalne uprave donosi rješenje o izdavanju Taksi legitimacije i izdaje taksi

legitimaciju.

Za dobijanje taksi legitimacije plaća se administrativna taksa , u skladu sa Odlukom o

lokalnim administrativnim taksama.

Član 13

Taksi prevoznik dužan je, u slučaju prestanka obavljanja taksi prevoza, nadležnom organu lokalne uprave koji je izdao taksi legitimaciju, vratiti taksi legitimaciju u roku od osam dana od dana prestanka.

IV TAKSI STAJALIŠTE

Član 14

Taksi stajalište je određeno i uređeno mjesto, na kome se taksi vozila zaustavljaju, čekaju i primaju putnike radi otpočinjanja vožnje.

Taksi stajalište se obilježava horizontalnom i vertikalnom saobraćajnom signalizacijom u skladu sa Pravilnikom o saobraćajnoj signalizaciji.

O održavanju i obilježavanju taksi stajališta stara se pravno lice, odnosno preduzetnik, kome su povjereni poslovi održavanja opštinskih puteva.

Za korišćenje taksi stajališta plaća se komunalna taksa, u skladu sa Odlukom o lokalnim komunalnim taksama opštinskim propisima o taksama i naknadama.

**Član 15**

Vozaču taksi vozila je zabranjen prijem i iskrcavanje putnika na autobuskim stajalištima i na udaljenosti manjoj od 15 metara ispred i iza obilježenih stajališta namjenjenih za linijski gradski i prigradski prevoz putnika.

V NAČIN OBAVLJANJA TAKSI PREVOZA

Član 16

Taksi prevoz obavljaju taksi prevoznici pod jednakim uslovima.

Taksi vozila se na taksi stajalištu postavljaju prema redu dolaska.

Putnike prihvata prvo vozilo u redu.

Član 17

Vozač taksi vozila je obavezan da, za vrijeme stajanja vozila na stajalištu, bude u svom vozilu ili pored njega.

Član 18

Vozač taksi vozila može preuzimati putnike na njihov zahtjev i izvan taksi stajališta ako mu to uslovi saobraćaja i saobraćajni propisi dozvoljavaju.

Vozač taksi vozila je obavezan da primi u vozilo svakog putnika u granicama raspoloživog broja sjedišta kao i lični prtljag putnika u granicama veličine i nosivosti prtljažnog prostora.

Član 19

Vozač taksi vozila je obavezan da po ulasku putnika u vozilo uključi taksimetar, a po završenoj vožnji ga isključi.

Vozač taksi vozila je obavezan da putnika do mjesta opredjeljenja preveze najkraćim putem, odnosno putem koji putnik odredi, u skladu sa važećim režimom saobraćaja.

Član 20

Vozač taksi vozila dužan je, da za vrijeme obavljanja prevoza nosi radnu odjeću (košulja, pantalone, sako, cipele) i oznake koje obezbjeđuje prevoznik .

Vozač taksi vozila je obavezan da za vrijeme prevoza putnika, bude urednog izgleda i da je uredno odjeven.

Vozač taksi vozila je obavezan da se za vrijeme obavljanja taksi prevoza, prema putnicima ophodi kulturno i predusretljivo.

Član 21

O prijemu drugih putnika u toku taksi prevoza do mjesta opredjeljenja odlučuje putnik koji je započeo korišćenje taksi prevoza.

Ako jedan od putnika napusti vozilo ranije dužan je da plati naknadu u iznosu koji je taksimetar pokazao. Nastavak vožnje se smatra novom vožnjom i taksimetar se uključuje ponovo. Putnik koji nastavlja vožnju plaća naknadu u iznosu koji taksimetar pokaže u nastavku vožnje do mjesta opredjeljenja.

Član 22

Taksi vozilom se ne mogu prevoziti:

- djeca do 14 godina starosti bez saglasnosti ili pratnje punoljetnog lica,

- lica pod dejstvom alkohola i opojnih droga koja svojim ponašanjem remete mir ili ugrožavaju bezbjednost drugih putnika i prevoznika,

- eksplozivne, lako zapaljive, otrovne i druge materije, koje zbog svojih osobina mogu biti opasne po bezbjednost i zdravlje ljudi ili mogu nanijeti drugu štetu,

- lica koja svojom odjećom mogu uprljati ili oštetiti unutrašnjost vozila,

- životinje suprotno posebnim propisima, osim pasa vodiča za slijepa lica.

VI NAKNADA ZA OBAVLJANJE TAKSI PREVOZA

Član 23

Taksi prevoznik je obavezan da na vidnom mjestu u vozilu istakne cjenovnik usluga prevoza, ovjeren od strane auto-taksi prevoznika i nadležnog organa lokalne uprave koja je izdala licencu za auto taksi prevoz

Za ovjeru cjenovnika plaća se administrativna taksa, u skladu sa Odlukom o lokalnim administrativnim taksama.

**Član 24**

Cijena prevoza mora biti usaglašena sa važećim cjenovnikom usluga auto –taksi prevoza.

**Član 25**

Za obavljenu vožnju putnik plaća cijenu u iznosu koji pokaže taksimetar.

Ukupnu cijenu auto-taksi prevoza čini zbir cijena za start: po jednom pređenom kilometru, vremenu čekanja, dolasku na adresu, pozivu i komadu prtljaga koji se prevozi.

Taksi prevoznik odnosno vozač dužan je da korisniku usluga auto-taksi prevoza, izda račun za obavljanje prevoza koji sadrži:

- naziv i sjedište firme

- registarski broj vozila

- datum pružanja usluge

- relaciju ili kilometražu, ;

- cijenu prevoza;

potpisan i ovjeren pečatom prevoznika.

**Član 26**

Minimalne i maksimalne cijene za auto-taksi prevoz na teritoriji i sa teritorije opštine Tivat iznose:

|  |  |  |  |  |
| --- | --- | --- | --- | --- |
| Naziv usluge | | Tarifa 1 | Tarifa 2  Noćna vožnja  22:00 do 06:00 | Tarifa 3  Vožnja van grada |
|  | |  |  |  |
|  | | minimum/maksimum | Minimum/maksimum | Minimum/maksimum |
| 1. | start | 0,50€ - 2,00€ | 0,50€ - 2,00€ | 0,50€ - 2,00€ |
| 2. | Vožnja po kilometru | 0,80€ - 1,50€ | 0,80€ - 2,00€ | 0,80€ - 2,00€ |
| 3. | Čekanje po jednom času | 6,00€ - 15,00€ | 6,00 € - 15,00€ | 6,00€ - 15,00€ |
| 4. | Dolazak na adresu | 0 € - 0 € | 0 € - 0€ | 0€ - 0€ |
| 5. | Komadu prtljaga koji je teži od kg | 0 € - 0€ | 0 € - 0€ | 0€ - 0€ |

VII NADZOR

Član 27

Nadzor nad primjenom odredaba ove odluke vrši organ lokalne uprave nadležan za poslove saobraćaja

Poslove inspekcijskog nadzora vrši komunalni inspektor, u skladu sa Zakonom o prevozu u drumskom saobraćaju, Zakonom o inspekcijskom nadzoru i ovom odlukom.

Obezbjeđenje komunalnog reda i komunalni nadzor nad sprovođenjem ove Odluke vrši Komunalna policija.

VIII KAZNENE ODREDBE

Član 28

Novčanom kaznom od 300 do 5.000 eura, kazniće se za prekršaj pravno lice ako:

- taksi prevoz obavlja vozilom koje nije registrovano na teritoriji opštine Tivat(clan 6)

- taksi prevoz ne obavlja u skladu sa uslovima propisanim u članu 7 ove Odluke

- nema obezbijeđeno najmanje jedno vozilo prilagođeno licima sa invaliditetom (član 8)

- taksi prevoz obavlja bez položenog ispita o poznavanju grada (član 9 stav 1)

- taksi prevoz obavlja suprotno izdatoj licenci (član 10 )

- vozač koji upravlja taksi vozilom za vrijeme obavljanja prevoza ne posjeduje taksi legitimaciju (clan 11 stav 1)

- vozač koji upravlja taksi vozilom postupa suprotno zabrani iz člana 15 ove Odluke

- vozač koji upravlja taksi vozilom postupa suprotno članu 16 ove Odluke

- vozaču taksi vozila ne obezbijedi radnu odjeću sa oznakama (član 20)

- taksi vozilom obavlja prevoz suprotno odredbama člana 22 ove Odluke

Za prekršaj iz stava 1 ovog člana kazniće se odgovorno lice u pravnom licu novčanom kaznom od 150 do 1000 eura.

Za prekršaj iz stava 1 ovog člana kazniće se preduzetnik novčanom kaznom od 100 do 1000 eura.

Za prekršaj iz stava 1 alineja 4, 6 , 7 i 8 ovog člana, kazniće se vozač koji upravlja auto-taksi vozilom novčanom kaznom od 50 do 500 eura.

Član 29

Novčanom kaznom od 100 do 1.000 eura, kazniće se za prekršaj pravno lice ako:

- nema istaknutu taksi legitimaciju na vidnom mjestu u vozilu ( član 12 stav 2)

- po prestanku obavljanja taksi prevoza nadležnom organu u propisanom roku ne vrati taksi legitimaciju (član 14);

- se vozač taksi vozila za vrijeme stajanja vozila na stajalištu ne nalazi u vozilu ili pored njega (član17)

- je vozač koji upravlja taksi vozilom neurednog izgleda ili ne nosi radnu odjeću sa oznakama ili se prema putnicima ne ophodi kulturno I predusretljivo (član20)

Za prekršaj iz stava 1 ovog člana kazniće se odgovorno lice u pravnom licu novčanom kaznom od 50 do 100 eura

Za prekršaj iz stava 1 ovog člana kazniće se preduzetnik novčanom kaznom od 100 do 250 eura.

Za prekršaj iz stava 1 ovog člana kazniće se vozač taksi vozila novčanom kaznom od 50 do 100 eura.

**IX PRELAZNE I ZAVRŠNE ODREDBE**

**Clan 30**

Za sva pitanja koja nisu određena ovom odlukom u pogledu vršenja i kontrole vršenja prevoza direktno se primjenjuju odredbe propisa o prevozu u drumskom saobraćaju i bezbjednosti saobraćaja.

**Član 31**

Organ lokalne uprave nadležan za izdavanje licenci za auto-taksi prevoz dužan je da prati usklađenost broja auto-taksi vozila, na osnovu izdatih licenci, sa optimalnim brojem auto-taksi vozila propisanih ovom odlukom.

**Član 32**

Taksi prevoznici dužni su uskladiti svoje poslovanje sa odredbama ove odluke u roku od šest mjeseci od dana njenog stupanja na snagu.

**Član 33**

Program za polaganje ispita iz oblasti poznavanja grada donijeće se u roku od dva mjeseca od dana stupanja na snagu ove odluke.

**Član 34**

Danom stupanja na snagu ove odluke prestaje da važi Odluka o auto-taksi prevozu ("Službeni list RCG-opštinski propisi", br. 3/07, i “Sl.list CG-opštinski propisi”, br.32/11 18/14, 26/14, 28/16, 16/17, 36/17).

**Član 35**

Ova Odluka stupa na snagu osmog dana od dana objavljivanja u "Službenom listu Crne Gore-Opštinski propisi".

Broj: \_\_\_\_\_\_\_\_\_\_\_

Tivat,\_\_\_\_\_\_\_\_2018.godine

Skupština opštine Tivat

Predsjednik,

Ivan Novosel, s.r.

OBRAZLOŽENJE

Pravni osnov za donošenje **Odluke o auto-taksi prevozu** sadržan je u odredbama člana 87. stav 14 Zakona o prevozu u drumskom saobraćaju („Sl.list CG“,br.71/17) i člana 31.**Statuta Opštine Tivat** („Službeni list RCG - opštinski propisi“, broj 40/04 i 26/06 i „Sl.list CG-opštinski propisi br. 12/11, 21/11 i 3/13).

**Razlozi za donošenje odluke**

Zakonom o prevozu u drumskom saobraćaju dato je ovlašćenje Opštini da propiše bliže uslove, organizaciju, optimalan broj auto-taksi vozila, minimalan broj auto-taksi vozila prilagođenih licima sa invaliditetom, minimalne i maksimalne cijene u okviru taksi tarife i način obavljanja auto-taksi prevoza.

Donošenjem novog Zakona o prevozu u drumskom saobraćaju („Sl.list CG“,br.71/17), stekli su se uslovi za donošenjem nove Odluke o auto-taksi prevozu.

**Objašnjenje pojedinih odredbi odluke**

Odluka o auto-taksi prevozu sadrži IX poglavlja:

Opšte odredbe, Bliži uslovi i organizacija obavljanja taksi prevoza,Taksi stajalište, Način obavljanja taksi prevoza, Naknada za obavljanje taksi prevoza, Nadzor, Kaznene odredbe, i Prelazne i završne odredbe.

**I Opšte odredbe**

Ovim poglavljem, odredbama člana 1-4, propisano je što je predmet uređenja odluke o auto-taksi prevozu, da se utvrđuju bliži uslovi,organizacija,optimalan broj auto-taksi vozila, minimalni broj auto-taksi vozila prilagođenih licima sa invaliditetom, minimalne i maksimalne cijene u okviru taksi tarifa i način obavljanja auto-taksi prevoza na teritoriji opštine Tivat., definicija auto taksi prevoznika i vozača taksi vozila, kao i to koja rješenja za obavljanje auto-taksi prevoza, donosi nadležni organ lokalne uprave.

**II Bliži uslovi i organizacija obavljanja taksi prevoza**

U ovom poglavlju, odredbama člana 5-10 propisan je optimalan broj auto-taksi vozila Novim Zakonom o prevozu u drumskom saobraćaju („Sl.list CG“;broj 71/17) dato je ovlašćenje Opštini da propiše optimalan broj auto-taksi vozila.

Na osnovu parametara koji utiču na određivanje potrebnog broja taksi vozila, broj stanovnika,dužina relacije na kojoj se vrši taksi prevoz, broj taksi vozila i njihov uticaj na funkcionisanje ukupnog saobraćajnog sistema, broj raspoloživih parking mjesta, došlo se do orijentaciono potrebnog broja taksi vozila za Tivat. Ako se uzme prosječni parametar 4.0 vozila na 1.000 stanovnika a Opština Tivat ima 14031 stanovnika, optimalan broj iznosio bi 58 vozila. Međutim , imajući u vidu činjenicu da se u vrijeme turističke sezone povećava broj posjetilaca, optimalan broj povećan je do 70 vozila.

Dalje povećanje broja taksi vozila, u odnosu na postojeći, imalo bi negativne poslijedice, ne samo na odvijanje taksi prevoza u cjelini, nego i na funkcionisanje ukupnog saobraćajnog sistema.

Dakle treba ići na to da se broj taksi vozila ne povećava.

Od novina, uvodi se nova oznaka na registarskim tablicama „ TV-TX“ sa brojem i vozila u auto-taksi prevozu prilagođena licima sa invaliditetom. Odlukom je propisano da je taksi prevoznik, koji obavlja auto-taksi prevoz sa 10 i više vozila, dužan od ukupnog broja vozila kojim obavlja prevoz, najmanje jedno vozilo prilagodi licima sa invaliditetom.

Novina je i to da vozač auto-taksi prevoza mora da polaže ispit o poznavanju grada.

**III Taksi legitimacija**

U ovom poglavlju, odredbama člana 11-13 propisan je obrazac taksi-legitimacije,postupak izdavanja, i način korišćenja iste.

**IV Taksi stajalište**

Ovim poglavljem,odredbama člana 14 i 15 propisan je način obilježavanja i održavanja taksi stajališta, kao i to da se za korišćenje taksi stajališta plaća naknada u skladu sa opštinskim propisima o taksama i naknadama.

**V Način obavljanja taksi prevoza**

U ovom poglavlju, odredbama člana 16-22 propisano je pod kojim uslovima taksi prevoznici obavljaju taksi prevoz a to je da: taksi prevoz obavljaju pod jednakim uslovima, da se taksi vozila na taksi stajalištu postavljaju prema redu dolaska, da putnike prihvata prvo vozilo u redu, da za vrijeme stajanja vozila na stajalištu, taksi prevoznik bude u svom vozilu,da je obavezan po ulasku putnika u vozilo uključiti taksimetar a po završenoj vožnji ga isključiti.

Nadalje, propisana su i pravila o ponašanju vozača za vrijeme vožnje kao i pravila o prijemu putnika te koja lica i stvari se ne mogu prevoziti taksi vozilom.

**VI Naknada za obavljanje taksi prevoza**

U ovom poglavlju, odredbama člana 23-26, propisane su obaveze taksi prevoznika kada je u pitanju naplata cijene usluge prevoza a to je da na vidnom mjestu u vozilu mora da istakne ovjereni cjenovnik usluga, da za obavljenu vožnju putnik plaća cijenu u iznosu koji pokaže taksimetar, a koja mora biti usaglašena sa cjenovnikom usluga koji ovjerava nadležni organ lokalne uprave.

Novina u Zakonu o prevozu je da cjenovnik usluga mora biti ovjeren i od strane nadležnog organa uprave i da minimalne i maksimalne cijene u okviru taksi tarife propisuje nadležni organ lokalne samouprave kojih se taksi prevoznik mora pridržavati.

U čl.26.predmetne odluke predložene su minimalne i maksimalne cijene po stavkama u okviru taksi tarife kao polazna osnova. Nakon završene javne rasprave, predlagač je formirao konačne iznose i predložio ih skupštini na usvajanje.

**VII Nadzor**

Ovim poglavljem propisano je da nadzor nad sprovođenjem ove Odluke vrši organ lokalne uprave nadležan za poslove saobraćaja, a poslove inspekcijskog nadzora vrši komunalni inspektor, u skladu sa Zakonom o prevozu u drumskom saobraćaju, Zakonom o inspekcijskom nadzoru i ovom odlukom.

**VIII Kaznene odredbe**

Odredbama članova 28 i 29 određena je visina novčanih kazni za prekršaj po grupama u zavisnosti od težine prekšaja.

Što se tiče visine prekršajnih kazni, opredjeljene su u rasponu u skladu sa članom 24. Tačka4 Zakona o prekršajima (“Sl.list CG”, br 01/11…….51/17), s tim što treba naglasiti da clan 144 stav 3 zakona o prekršajima, propisuje, da u slučaju kad je odlukom propisana novčana kazna u rasponu, nadležni opštinski organ može izdati prekršajni nalog na iznos najniže propisane kazne.

Ukoliko se pokrene prekršajni postupak, nadležni sud cijeni okolnosti pod kojima je prekršaj napravljen i izriče novčanu kaznu u okviru propisanog raspona.

**IX Prelazne I završne odredbe**

Odredbama članova 30-35 Nacrta odluke određeno je: da za sva pitanja koja nisu određena ovom Odlukom u pogledu vršenja i kontrole vršenja prevoza direktno se primjenjuju odredbe propisa o prevozu u drumskom saobraćaju i bezbjednosti saobraćaja; da su taksi prevoznici dužni da svoje poslovanje usklade sa odredbama ove odluke, u roku od šest mjeseci od dana njenog stupanja na snagu; da je organ lokalne uprave nadležan za izdavanje licenci za auto-taksi prevoz dužan da prati usklađenost broja auto-taksi vozila, na osnovu izdatih licenci, sa optimalnim brojem auto-taksi vozila propisanih ovom odlukom; da danom stupanja na snagu ove odluke prestaje da važi Odluka o auto-taksi prevozu (“Službeni list RCG – opštinski propisi”, br.3/07, i “Sl.list CG-opštinski propisi”, br.32/11, 18/14,26/14,28/16,16/17,36/17) i da ova odluka stupa na snagu osmog dana od dana objavljivanja u “Službenom listu Crne Gore - opštinski propisi”.

Obrađivač i izvjestilac Predlagač:

Sekretarijat za komunalne poslove i saobraćaj Predsjednica Opštine

Prof.dr. Snežana Matijević



